
Emneansvarlig Elise Øksendal og praksiskoordinator Natalia Latini
Nedenfor følger en kort oppsummering av sluttevalueringen denne høsten.
Studentene ble i en skriftlig sluttevaluering bedt om å skåre i hvilken grad PED4104 har bidratt til deres ferdigheter og generelle kompetanse basert på målene for emnet på en skala fra 1 (i liten grad) - 6 (i stor grad). 16 studentene har svart. Mange skårer seg selv høyt og bruker kategoriene 4 til 6 på flere spørsmål. Der hvor de skårer seg dårligst er å kunne igangsette endringsprosesser og å kunne evaluere effekten av tiltak. Dette tenker jeg er naturlig fordi det tar tid å opparbeide seg kompetanse innen dette området. 
I punktene som beskrives under, så har jeg tatt utgangspunkt i de skriftlige tilbakemeldingene fra studentene, samt muntlige tilbakemeldinger i forelesninger og under praksisevalueringene. 
Hva har fungert bra?
· Flere studenter opplever at pensum er relevant, nyttig og praksisnært.
· Mange studenter er fornøyd med forelesningene, hvor de får en fin og forståelig oversikt over pensum. 
· Mange studenter presiserer at de er spesielt fornøyde med de eksterne foreleserne.
· Flere studenter syns det har vært positivt med forelesninger hvor de kan reflektere over egen rolle i PPT, samt få et innblikk i andre relevante områder i praksisfeltet.
· Mange studenter er fornøyd med praksisseminar og strukturen på dette. 
· Mange studenter setter pris på diskusjoner i praksisseminar, og å kunne bruke denne tiden til å reflektere over egen praksis.
· Mange av studentene beskriver et godt læringsutbytte av praksis. Generelt gir praksisveilederne gode tilbakemeldinger om studentene, og de fleste beskrives som pliktoppfyllende, faglig dyktige, selvstendige, reflekterte og initiativrike. 
· Det er variasjoner mellom praksisstedene med hensyn til hva studentene har fått være med på og i hvilken grad de har fått selvstendig ansvar for de ulike oppgavene 
Forslag til forbedring
· Ønske om forelesninger som omhandler PP-rådgiverrollen, og i enda større grad kan knyttes til den norske konteksten nevnes av flere.
· De juridiske sidene ved arbeidet i PPT nevnes av flere. 
· Noen ønsker mer tid til erfaringsdeling på praksisseminar uten en gitt struktur. Det vil si at de opplevde at det ble litt kunstig med kollegaveiledningsstrukturen som er satt.
· Noen syns at praksisseminarene var for lenge, og ønsker at refleksjonsrundene kortes ned.
· Mange nevner at de ønsker seg mer kompetanse i de praktiske sidene ved å være i PPT – for eksempel gjennom case jobbing og bedre kjennskap til hva en sakkyndig vurdering er. 
· Noen nevner at pensum er for stort, og at det er for mye å lese.
· Noen ønsker å vite mer om eksamen tidligere i semesteret. 
· Noen ønsker at forelesningen skulle kommet senere i semesteret slik at det er lettere å knytte dem opp mot praksis.
· Mange ønsker at kollegaveiledningsmetoden forklares bedre før den brukes i praksis seminar.
· Noen ønsker mer fokus på krisepedagogikk og håndtering av vold i skolen.
· Noen ønsker mer fokus på skolefravær, og håndtering av dette i skolen. 
Tiltak og videreutvikling
· Spesifikke kommentarer på læringsmiljøet nevnes ikke av studentene, men i forelesning og seminarer så legger jeg vekt på viktigheten av å være bevisst på hvordan studentene gir tilbakemelding på hverandres innspill og foredrag. Dette handler både om balansen mellom å ta plass og å gi andre plass, samt å kunne gi konstruktive innspill og tilbakemeldinger til hverandre. 
· Høsten 2025 så vil jeg bruke mer tid på å forklare hva kollegaveiledningsmetoden går ut på slik at studentene opplever at den er lettere å bruke når de skal legge fram case i praksisseminarene. 
· Generelt så syns jeg studentene virker interessert og engasjert i forelesninger og i praksisseminar. Eksterne forelesere forteller også at de har et positivt inntrykk av studentene og deres engasjement. 

